Boltanya

:*Iste articlo tracta sobre a villa y municipio de *'Boltanya**. Ta altros usos d'o [[toponimia|toponimo]] «Boltanya» se veiga **Boltanya (desambigación)**.''


**Boltanya** (oficialment, en [[Idioma castellano|castellano]], ''Boltaña'') ye una [[villa]] y [[municipio]] [[Aragón|aragonés]] en a [[comarcas d'Aragón|comarca]] de [[Sobrarbe]] y a provincia de [[Provincia de Uesca|Uesca]]. A suya [[población humana|población]] ye de  habitants, en una superficie de 139,5 [[km²]] y una [[densidat de población]] de  hab/km².

A villa ye [[capital (politica)|capital]] d'o municipio, co-capital d'a comarca de Sobrarbe (en chunto con [[l'Aínsa]]) y tamién ye capital d'o [[partiu chudicial]] de [[Partiu chudicial de Boltanya|Boltanya]].

== Cheografía ==
A villa de Boltanya se troba en a [[ribera]] d'o [[río Ara]] en a metat de lonchitut de la que se conoix como a [[valle de Boltanya]]; 6 [[kilometro]]s en nord-ueste de [[l'Aínsa]] y, por tanto, de la desembocadura de l'Ara en a [[río Cinca|Cinca]]. Sinyorea la villa por alto lo [[castiello de Boltanya]], que ye en a [[corona (orografía)|corona]] d'o tozal en as garras d'o cual s'estendillan os [[casar]]s de la villa.

O [[termin municipal]] de Boltanya ye extenso, y se i troba incluitos mayoritariament nuclios en a valle de Boltanya y en as valletas d'os [[barranco]]s que afluyen en o río Ara, pero tamién bels nuclios de población que fan parte de belaltras cuencas hidrolochicas que marchan ta fuera de Sobrarbe, como pueden estar as d'os ríos [[río Balcez|Balcez]], [[río Mascún|Mascún]] y [[río Alcanadre|Alcanadre]], u una menima parte d'o [[Sarrablo historico]], todas ellas localizadas preponderalment en sud d'o termin municipal. En l'extrimo norte d'o termino, tamién os despoblaus de [[Bordas de Sant Pietro|Sant Pietro]] y [[Moriello de Sant Pietro]] forman achuntamiento con Boltanya, anque son fisicament adintro d'a [[valle de Vio]].

Por tot isto, o termin de Boltanya tiene una cheografía complicada, y anque a villa cumple una función de [[cabecera]] ta la valle a on se troba, cualques d'os nuclios que en l'actualidat fan parte d'o municipio se i han dido achuntando por absorción d'os achuntamientos que los incluiban, y cheograficament y historica se troban difuera de l'aria d'influencia directa de la villa.

O termin municipal de Boltanya tiene mugas con os municipios sobrarbencos de [[Fanlo]], [[A Buerda]], [[l'Aínsa-Sobrarbe]] y [[Fiscal]], y con o municipio de [[Samianigo]], en a vecina comarca de l'[[Alto Galligo]].

===Camins===
Carreteras, camins, pistas y senders que naixen d'a villa y se'n van ta altros lugars d'a redolada.



===Valle de Boltanya===
:L'articlo principal d'iste alpartau s'espera que sía **val de Boltanya**.

A valle de Boltanya ye o nombre como se conoix o transecto d'a [[valle de l'Ara]] dende que o río esnaviesa por a [[cerrada de Chanovas]] y o Baluport dica que remata en l'Aínsa.

En ixe segmento, que forma lo termin tradicional de Boltanya, a villa i representa o principal nuclio de población, por o que se fa de comprender de por qué ye que se le diz asinas.

A «valle de Boltanya» incluye tamién as valletas menors d'o [[barranco d'Ascaso]] y o [[barranco de Canyimars]], con l'afluent d'iste zaguer, o barranco de Sant Martín. La desepara contra la [[ribera de Fiscal]] a cerrada u congosto de Chanovas (a on que se prochetó lo controvertido [[entibo|embalse]]); contra la [[valle d'a Solana]] la [[sierra de Sant Martín d'a Solana|sierra d'o Nabaín]], contra la [[valle de Vio]] lo [[portiello d'as Valles]] y contra la valleta d'o barranco Sarrato (u de [[Sant Vicient d'a Buerda|Sant Vicient]]) as estribacions d'a [[sierra de Sant Visorio]] que por a part de Boltanya son representadas por o «tozal d'as Cruces» y o «tozal de Regaderas».

Por a ribera sud as valletas d'os barrancos afluents de l'Ara son millor deseparadas, por lo que no se puede considerar que faigan parte, d'una forma prou evident, d'a valle de Boltanya. Son, en sentido descendent, a [[valle de Campodarbe]] ([[barranco d'as Banyeras|bco. las Banyeras]]), a [[valle de Sieste]] ([[barranco de Sieste|bco. de Sieste]]) y a valle de lo [[río Ena]], que mayoritariament fa parte en o termin municipal de l'Aínsa-Sobrarbe.

De tot en meyo d'ista valle, sobre o punto a on que s'achunta o barranco de Canyimars con o río Ara, o tozal d'o castiello de Boltanya marca o puesto millor indicau y mas fácil ta guardar que ye a on s'instaló la villa de Boltanya.

===Casco de la villa===

Un d'os principals atractivos de Boltanya ye lo suyo casco historico, considerau un d'os conchuntos constructivos d'epoca mas extensos de l'[[Alto Aragón]].

O centro neural d'a población ye a [[Colechiata de Sant Pero Boltanya|colechiata de Sant Pero]], [[ilesia (edificio)|ilesia]] mayor de la villa, [[arte gotico|gotica]] d'o [[sieglo XVI]], que se troba en a [[plaza mayor]] d'a localidat. Como gosa pasar en as poblacions [[Baixa Edat Meya|baixomeyevals]], as principals carreras se troban en a dita plaza, y de la extensión de la plaza se gosa poder deducir a importancia d'iste espacio.

As carreras d'o casco medieval de Boltanya se troban en fendo costera por lo que en bels tiempos habión d'estar as [[faixa]]s de lo tozal d'o castiello, y os eixamples s'han feito dimpués en a [[terraza fluvial]] en a ribera de l'Ara. En as carreras d'o nuclio antigo, as casas mas antigas datan d'o [[sieglo XV]], anque lo mayor numer de construccións se i fízon en os sieglos [[sieglo XVI|XVI]] y [[sieglo XVII|XVII]].

== Clima ==   
A suya temperatura anyal ye 14.45&nbsp;°C, con una temperatura meya en [[chinero]] de 4.74&nbsp;°C y en [[chulio]] de 25.15&nbsp;°C.

==Historia==

A villa de Boltanya ha quitau o suyo nombre de l'antiga rechión de Boletania, que ye como se deciba una aria dificil de precisar, en l'ueste d'o [[río Cinca]], en os zaguers tiempos de la [[Edat Antiga]] y principio de l'[[Alta Edat Meya]], y d'a que probablement n'habría estau a capital. S'ha trobau un [[chacimiento arqueolochico|chacimiento]] de [[ceramica]] y bellas monedas [[Ibers|ibericas]] que dan treslau de la existencia de bel asentamiento en o [[sieglo I aC]].

Cualques inscripcions funerarias trobadas en o termin municipal de [[Lo Grau]] ([[Semontano de Balbastro]]), datadas d'entre os [[sieglo IV|sieglos IV]] y [[sieglo V|V]] dC, diz que muestran l'adchectivo «''boletano''» referent a las oríchens de bel un d'os personaches soterraus, a la par que tamién se fa servir «''barbotano''» y «''pompeianus''» en cualques altras. D'alcuerdo con l'historiador [[Rodrigo Pita Mercé|Rodrigo Pita]], ixo significaría que por ixas envueltas s'identificaba de forma clara como «Boletania» la rechión que alto u baixo coincide con l'actual Sobrarbe (sacando-ne [[La Fueva]]).

A «''[[terra Boletana]]''» se troba tamién citada, d'alcuerdo con o mesmo autor, en documentos d'o [[sieglo XI]], u puede estar que d'o [[sieglo XII|XII]], que recullen lo que él afirma que son conoiximientos «fundamentaus en fuents historicas que huei s'han perdidas», anque, en atorgando-les cualque valideza, da lo que podría haber estau as mugas d'aquella «comarca» d'epoca [[Reino visigodo|visigotica]]: En l'este mugaría con a «''[[terra Labitolosana]]''» (que correspondería con l'actual [[tierra de Campo]] y a [[val de l'Esera|valle de l'Esera]]), en sud-este habría limitau con a ''[[terra Antona]]'' (a Fueva de [[Tierrantona]]), en sud-ueste con a ''[[terra Barbotana]]'' (de l'actual [[Balbastro]]), por l'ueste habría tenido mugas con as tierras d'os ''Fibullarienses'' y ''jacetani'', y en norte con a [[Novempopulania]].

S'ha documantau una [[ceca]] (punto d'acunyación de [[moneda]]) que se deciba ''Volotania'', en tiempos d'o rei [[Gundemaro I]] (610-612), y que se suposa que correspondería con l'actual Boltanya.

En a [[Edat Meya]], baixo dominación musulmana, se construyió l'actual [[castiello de Boltanya]]. No se sabe guaire sobre a población musulmana de Boltanya, pero bels autors (como R. Pita) han quiesto suposar que a fortificación habría quedau baixo dominación d'os [[sarracins]] en bel momento proximo a lo cambio de sieglo [[sieglo IX|IX]]-[[sieglo X|X]] (arredol de l'anyo 900 dC.). Ixe autor cita como referencias, por eixemplo, la caida de [[Leida]] en mans d'[[Muhammad ibn abd al Malik ibn Shabrit|Al-Tarwil]] en l'anyo 889 y as presas de [[Monzón]], [[Alquezra]] y [[Balbastro]] por as tropas d'ixe mesmo personache en 910, de lo que presuposa que Boltanya habría quedau en mans de lo sinyor musulmán de [[Uesca|Waska]] en bel momento d'entre ixes anyos.

Tampoco no se tiene garra datos sobre o momento historico cuan que a fortificación de Boltanya se tornó una posesión cristiana. Anque o presumto [[mito]] d'os «[[sirtaniyyin]]» de las cronicas moriegas (que bels autors han considerau relacionatos con os «[[cerretans]]» d'epoca imperial, pero tresladaus en a Edat Meya, y no islamizaus, por analochía con os nativos no romanizaus de l'Antiguedat) y la presumpta independencia de lo que en l'actualidat se conoix como [[Viello Sobrarbe]] s'han meso muit seriament en tela de chudicio en os zaguers anyos, existe un grupo d'historiadors que encara considera muit posible que a plaza de Boltanya estase dominada por musulmans, y que dende o nuclio cristiano de Viello Sobrarbe se reconquerise ista y belaltras fortificacions.

Lo que sí que pareix que ye mas claro ye que en tiempos de [[Sancho Remíriz]], II [[reino d'Aragón|rei d'Aragón]], o castiello de Boltanya yera controlau por cristianos, y que se nombró [[tinent]] de lo castiello a un noble que heba nombre [[Ximeno Garcés]].

En [[1124]], [[Alifonso I d'Aragón]] dotó de [[carta de población]] a [[l'Aínsa]], que posiblement dica alavez no heba estau sique una [[aldeya]]. A concesión de carta de población dotaba de [[privilechio|previlechio]]s a una localidat, d'entre os que s'incluiba lo previlechio de formar [[mercato|mercau]]. Tot isto, probablement, suposó un creiximiento de la villa de l'Aínsa que debió d'estar en detrimento de Boltanya, pus por lo que se'n ha puesto saber, quedó reducida a una aldeya dependient de la villa de la Cinca.

==Demografía==
De la villa:


D'o municipio:


==Administración==
=== Reparto de concellers ===
<center>

</center>

===Alcaldes===


== Monimentos ==

En a villa:

*A [[Colechiata de Sant Pero Boltanya|ilesia colechiata]] de [[Sant Pero]] (sieglo XVI). Una d'as mas grandizas de tot lo [[Pireneu]] d'Aragón.
*A plaza y o conchunto d'o casco antigo, a on que i hai casa [[infanzonía|infanzonas]] con [[blasón|blasonería]] y repicaus en a penya en as fronteras.
*O [[castiello de Boltanya]] (sieglos X-XI), d'oríchens musulmanas, acondicionau levement en l'anyo 2009.
*O [[monesterio de Santa María d'o Carmen de Boltanya]], complexo [[monesterio|monastico]] fundau en [[1641]] por a [[orden d'os Carmelitas Descalzos]] sobre l'antiga ermita de l'Esprito Santo. Gosó servir ta [[hespital]] de malautías de [[pulmón]] dende a [[anyos 1920|decada de 1920]] dica las zaguerías d'os anyos 80, y como colechio internau bels pocos anyos en as decadas de 1960-70. Dende prencipios d'o [[sieglo XXI]], s'ha reconvertido en un complexo hotelero d'[[empresa privada|expleitación privada]], en restaurando-lo tot y acondicionando-lo ta ixa función.

== Fiestas ==

*[[19 de chinero]], «trucos de Sant Antón». Esquillada popular con [[truco]]s cerimonials, que en os zaguers anyos se ye fendo sobretot en [[Malgurguet]] y ya no en o casco urbano de Boltanya.

*[[20 de chinero]], fiesta de [[Sant Sabastián mártir|Sant Sabastián]]. Romería ta la [[ermita de Sant Sabastián de Boltanya|ermita d'o santo]]. Enantes, se feba tamién fiesta, anque en l'actualidat ye muit desusada.
*[[25 de chinero]], **Fiesta Mayor** tradicional, fendo-le honras a [[Sant Pavlo]]. S'emprenden [[foguera]]s y se fa una chentada popular. Ista fiesta guarda muita relación con [[La Ronda de Boltaña]], pus o grupo se formó ta dar-le musica a iste día, tot recuperando lo costumbre d'antigos de fer [[ronda]] en a fiesta de Sant Pavlo. Tamién ye o día cuan o grupo local de danzants fa lo danze d'o [[palotiau]].

En chinero se concentran as fiestas de cuatro santos, os «Santos Barbudos», que tienen muita tradición d'honrar-se-les en a villa. Sobre o costumbre de fer-les fiestas en un tiempo tan frido como gosa estar o mes de chinero en Sobrarbe, se diz una chanza desenfadada:


*[[5 de febrero]], fiesta d'as [[muller]]s, fendo-le honras a [[Santa Águeda]]. As fiestas d'as mullers son muit populars por tot l'Alto Aragón, y se suelen celebrar fendo unas [[danza|bailes]], y en repartindo [[torta]] (en a cultura tradicional, d'isto se'n diz a «[[caridat]]»). Bels lugars la fan a l'aire libre, pero como l'orache de frebero ye tan imprevisible, os que en tienen a celebran en un salón. Se gosa mirar ta celebrar-la lo sabado mas amanau a iste día, pus cuan gosa cayer en laborable no se puede celebrar.
*Bel cabo de semana, que gosa estar itinerant d'entre os meses de frebero y marzo, se celebra la [[Feria Pirenenca d'o Chabalín]] (en convocatoria oficial, en [[Idioma castellano|castellano]], «''Feria Pirenaica del Jabalí''») con exposicions sobre [[caza]] y un concurso de cocina en o que a protagonista cal que sía la [[carne]] de caza.
*O [[viernes santo]], [[via crucis]] dica o [[castiello de Boltanya|castiello]].
*[[23 d'abril]], feria de [[Sant Chorche]].

* [[24 de chunio]], antes mas s'encendeban fogueras con obchectos viellos.
*O cuatreno cabo de semana de [[chulio]], feria «[[Pirenostrum]]» (dica 2008 se deciba «Conspiremus»). A feria pirenenca de [[luthier]]s y constructors d'instrumentos tradicionals, que convoca participants de muit diferents paises. No se celebra sique en os anyos pars (ye bianyal).
*O tercer cabo de semana d'[[agosto]], «[[fiesta de la Convivencia]]». Se tracta d'una fiesta de [[penya]]s que actúa como **fiesta mayor*' oficiosa ta la villa, que en tiene la formal de plen hibierno. A choventut, agrupada por *peñas'', obren os locals que a sobén no son si que os patios de cualques casas acondicionaus ta la ocasión, y fan barra de bar. L'achuntamiento colabora economicament con as banderetas, os servicios municipals, y monta tamién l'escenario ta las actuacions, por lo que ye similar a como la resta de lugars fan a suya fiesta mayor.
*O tercer domingo d'octubre, feria d'Agüerro.
*30 de noviembre, misa y caridat fendo-le honras a Sant Andreu.
*4 d'aviento, misa y caridat fendo-le honras a Santa Barbara.
*13 d'aviento, misa, caridat y romería ta la ermita de Santa Lucia, fendo-le hontras a ixa santa.

## Se veiga tamién

Lista de municipios de Uesca

## Referencias

## Vinclos externos

* Web de l'achuntamiento de Boltanya
* Oficina municipal de turismo de Boltanya
* Municipio de Boltanya en o portal Sobrarbe.com